J. Jasovský, predseda Najvyššieho kontrolného úradu SR: (2008-05-15):
Chcem poznamenať, že sme prešli takým pomerne búrlivým obdobím aj vzhľadom na to, že ste nám vy parlament náš orgán, pod ktorý podliehame, zmenou zákona č. 39 Najvyššieho kontrolného úradu sme dostali do kompetencie kontrolu samospráv. Chcem len poznamenať, že v súčasnosti je situácia pomerne zvláštna. Ak už viac ako polovica kontrolórov pracuje na expozitúrach, ktoré sme vytvorili, zhruba 140 ľudí už dnes pracuje v teréne a menší počet už pracuje na ústredí v Bratislave. Vytvorili sme celkom 5 nových expozitúr. Dnes ich máme 7, s výnimkou Trnavy, kde čakám na stanovisko nášho gesčného finančného výboru. Je možné, že vznikne ešte aj ďalšia. K základnej takej charakteristike len poznamenám, že sme v minulom roku vykonali spolu 73 kontrolných akcií a v oblasti verejných prostriedkov a majetku spolu v 386 subjektoch. Je to nie naozaj malé číslo. Najviac kontrol sme vykonali, samozrejme, na kontrolu hospodárenia s verejnými prostriedkami a majetkom. Vykonávame už ale v poslednom období mnohé tematické kontrolné akcie a rôzne iné kontroly výkonnosti, kontroly zhody a podobne. Vážené panie poslankyne, vážení páni poslanci, chcem poznamenať, že verejnosť veľmi pravidelne a, samozrejme, aj Národnú radu informujeme o výsledkoch našej práce, o výsledkoch našej kontrolnej činnosti zverejňovaním buď v masovokomunikačných prostriedkoch, ale, samozrejme, ihneď po skončení kontroly na našej webovej stránke. Prezentujeme naše závery aj na rôznych tlačových konferenciách, snažíme sa ale vyhnúť v našej konštatácii nejakým pikoškám alebo štipľavým témam. Hodnotíme naše kontroly tak, ako je súlad so zákonom. Chcem poznamenať, že v minulom roku sme zistili, vážené dámy a páni, celkom 13 638 porušení 65 všeobecne záväzných právnych predpisov. Ten prehľad o počte porušení jednotlivých zákonov je uvedený v grafe na str. 7 správy. Možno poznamenám, že najčastejšie porušovaný zákon je zákon o účtovníctve. Tam, ak si dobre pamätám, je to celkom porušení v 42 %. Samozrejme, že u všetkých kontrolovaných subjektoch, bohužiaľ, to musím povedať, zisťujeme problémy s nakladaním s majetkom, nehospodárne čerpanie, neefektívne čerpanie prostriedkov. Problémy v zákone o správe majetku štátu. Nevhodné prenajímania majetkov, nevymáhanie pohľadávok, problémy v metódach verejného obstarávania, obrovské množstvo vecí, ktoré sme objavili. Nakoniec číslo 13 638 svedčí o všetkom. Treba povedať, že narážame na značné problémy v tom, že vnútorná kontrola kontrolovaných subjektov, a to teraz nehovorím o samospráve, je nie vždy dostatočne účinná a nie vždy dostatočne dokáže zabezpečiť správnosť v súlade so zákonmi, ktoré v tomto štáte platia. Hovoril som o problematike v čerpaní zdrojov Európskej únie. K tomu sa teda nebudem vracať. Možno poznamenám, že v kontrole v príjmovej časti rozpočtu, pretože, samozrejme,  správa je rozdelená na príjmovú a výdavkovú časť, sme zistili, že najmä v oblasti daňovej správy výber daňových príjmov bol splnený na 110 %. Na prvý pohľad je to číslo veľmi slušné, bolo však ale zistené, že došlo k zníženiu napríklad úspešnosti výberu daní z pridanej hodnoty s negatívnym dopadom na plnenie daňových príjmov štátneho rozpočtu, čo je samozrejmé. Takisto problémy sme objavili v kontrole vymáhaní daní z motorových vozidiel, z prevodu výnosu daní do rozpočtov vyšších územných celkov, kde sme objavili mnohé problémy najmä v dotáciách a financovaní výkonov a výkonov vo verejnom záujme. Tak isto mnohé problémy sme objavili aj počas postupu kontrol v kontrole colných orgánov pri správe spotrebných daní a tak ďalej. Vážené pani poslankyne, páni poslanci, chcem poznamenať, že v roku 2007 naša činnosť vo vzťahu k územnej samospráve bola zintenzívnená a počet vykonaných kontrol predstavuje nárast o 175 %, tak isto treba povedať, že všetky problémy, ktoré objavujeme v štátnej správe, sa objavujú aj v samosprávach. Možno len poznamenám, že v samospráve je účinnosť vnútorného systému kontroly ešte slabšia ako v štátnej správe. Niektoré poznatky, ktoré zisťujeme v oblasti samosprávy, napríklad v domovoch rôznych sociálnych služieb a domovoch dôchodcov sú niekedy až smiešne, pokiaľ by neboli, samozrejme, tieto závery kontrol skôr tragické. Nechcem podrobne hovoriť o prípadoch, všetko je uvedené v správach. Možno pre zaujímavosť poviem, že sa opakuje situácia, tak ako som už o nej hovoril v Národnej rade Slovenskej republiky, že čím je nižší stupeň samosprávy, čím menšia obec, tým je nižšia úroveň právneho vedomia, úroveň ekonomického vedomia, ovládania zákonov, narábania s výpočtovou technikou a podobne. Možno aspoň jednou vetou chcem povedať, že vykonávame celkom 14 paralelných kontrol so susednými krajinami. Tie výsledky kontrol sú veľmi zaujímavé. Chcem poznamenať, že naši pracovníci pracujú v 12 medzinárodných tímoch, kde veľmi úspešne zastupujú Slovenskú republiku a slovenský Najvyšší kontrolný úrad. Chcem poznamenať, že sme sa začali veľmi významne a výrazne venovať najmä kontrole nápravných opatrení z predchádzajúcich kontrol. A  skúsim povedať len jednu vetu, že pre budúci rok plánujeme veľmi zvýšiť objem kontroly práve pri čerpaní zdrojov z Európskej únie z dôvodu, ktorý som uvádzal v predchádzajúcej správe. Budúci rok do nášho plánu kontrolných činností chceme zahrnúť aj témy, ktoré dosahujú celospoločenský problémový charakter. Tu spolupracujeme aj s niektorými nevládnymi organizáciami, a tak, ako som povedal, veľmi výrazne budeme kontrolovať plnenie opatrení, ktoré vznikli na základe predchádzajúcich kontrol. Dámy a páni, denne na Najvyšší kontrolný úrad chodia mnohé sťažnosti občanov. Chcem povedať, že možno aj našou takou mediálnou zvýšenou činnosťou sme dosiahli to, že už nie všetky sťažnosti na rôzne bytové fondy a na mnohé iné prichádzajú na Najvyšší kontrolný úrad. Ale možno chcem ako zaujímavosť uviesť, že najviac podnetov prichádza z Východoslovenského kraja, z Košického kraja, najviac z Nitry, najmenej z Trnavy, tam mi vychádza, že sú občania akýsi spokojnejší. Chcem povedať, že najviac tých podaní je, samozrejme, pre oblasť samosprávy, starostov, primátorov, ale to už zrejme bude tradičné, že nespokojní, neúspešní vo voľbách sa potom sťažujú, kde sa im len dá. Možno úplne kdesi v závere hovoril, mal vystúpenie pán generálny prokurátor, spolupráca s orgánmi činnými v trestnom konaní je veľmi významná. Podali sme viacero podaní a na mnohé podania reagovali príslušné orgány zahájením v oblasti trestného stíhania. Bolo by potrebné povedať aj jednu vetu, musím povedať, pretože mi to vyplýva zo zákona, že v súlade so zákonom o štátnom rozpočte sme mali schválené záväzné ukazovatele. Skutočné čerpanie výdavkov predstavovalo 99,97 %, dosiahli sme úsporu 46 tisíc korún, to znamená, vyčerpali sme tak, ako bolo potrebné. Ale chcem sa možno pochváliť, že z hľadiska medziročného vývoja dochádza neustále k zníženiu výdavkov na energie. Čerpanie zdrojov na energie napríklad predstavuje úsporu v objeme 40 %, čo považujem za veľmi významné, materiál, dopravné pri tom, že sme rozbehli ďalšie expozitúry a dnes 140 ľudí pracuje vonku, že sme prijali mnohé racionalizačné opatrenia. Naši ľudia chodia pripravení von, berú dokumenty a pracuje sa u nás na Najvyššom kontrolnom úrade, nie sme už toľko vonku, ako sme boli predtým. Možno úplne na záver, dámy a páni. Ďakujem pekne, že ste si ma vypočuli. Chcem sa veľmi poďakovať gesčnému výboru, to je výbor pre financie, rozpočet a menu, ale tak ako som hovoril aj výboru pre hospodárstvo, európskemu výboru a, samozrejme, výboru pána predsedu Cabaja, ktorí nám veľmi významne pomohli v predchádzajúcich obdobiach, takže Najvyšší kontrolný úrad sa stal celkom uznávanou inštitúciou a chcem sa možno pochváliť, že sme aj v predsedníctve Európskej organizácie. Ďakujem pekne, skončil som, pani podpredsedníčka.